David Popovici, campion european en-titre la probele de 100 și 200 m liber, a câștigat finala probei de 100 m liber, joi seara, la reuniunea Mare Nostrum de la Barcelona, cu timpul de 48 sec 49/100, scrie Agerpres.
Popovici l-a devansat cu doar două sutimi pe sud-coreeanul Sunwoo Hwang, înregistrat în 48 sec 51/100, podiumul fiind completat de japonezul Katsuhiro Matsumoti, 48 sec 79/100.
Italianul Thomas Ceccon, multiplu campion mondial și european, s-a clasat pe patru, la egalitate cu sârbul Andrej Barna, în 48 sec 84/100. Un alt italian, Alessandro Miressi, campion european al probei în 2018, s-a clasat pe șase, în 49 sec 04/100.
Britanicul Jacob Whittle, dublu campion european la ștafetă în 2022, a ocupat locul șapte, cu timpul, de 49 sec 21/100.
Patrick-Sebastian Dinu s-a clasat pe locul opt (ultimul), în finală, cu timpul de 50 sec 93/100.
În acest an, David Popovici a obținut cel mai bun timp la 100 m liber la Naționalele de la Otopeni din aprilie, când a câștigat titlul cu 47 sec 86/100.
David Popovici a câștigat, miercuri seară, și proba de 200 m liber la Barcelona. Popovici se pregătește pentru participarea la Europenele de natație de la Belgrad (10-23 iunie).
Tot joi, Daria-Măriuca Silișteanu a ocupat ultimul loc în Finala B (16) la 100 m spate, cu timpul de 1 min 03 sec 47/100. Victoria a revenit olandezei Kira Toussaint, cu timpul de 1 min 00 sec 00/100.
Fiți la curent cu ultimele noutăți. Urmăriți DCNews și pe Google News